Na temelju članaka 58. i 118. Zakona o odgoju i obrazovanju u osnovnoj i srednjoj školi i članka 34. Statuta Medicinske škole Dubrovnik Školski odbor u suradnji s nastavničkim vijećem, vijećem učenika i vijećem roditelja na sjednici održanoj 24. travnja 2017. donio je

**ODLUKU O KUĆNOM REDU**

I. OPĆE ODREDBE

Članak 1.

Ovom odlukom uređuje se kućni red u Medicinskoj školi Dubrovnik (u daljnjem tekstu: Škola).

Članak 2.

Kućnim se redom u Školi:

1. utvrđuju pravila i obveze ponašanja u Školi, unutarnjem, vanjskom i virtualnom prostoru
2. utvrđuju pravila međusobnih odnosa učenika
3. utvrđuju pravila međusobnih odnosa učenika i radnika
4. utvrđuje radno vrijeme
5. utvrđuju pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
6. utvrđuje način postupanja prema imovini.

Članak 3.

Unutarnji prostor škole obuhvaća sve prostorije u školskoj zgradi i sportskoj dvorani.

 Vanjski školski prostor obuhvaća označeni i ograđeni prostor dvorišta i parkiralište. Vanjskim školskim prostorom smatra se i mjesto izvođenja terenskog školskog rada, školskog izleta i ekskurzije i izvanškolskog posjeta. Sve aktivnosti učenika i nastavnika vezano za natjecanja i nastupe za Školu te humanitarne ili druge društvene akcije u javnosti u ime Škole, za vrijeme odvijanja te aktivnosti, uključujući i boravak u prijevoznom sredstvu.

 Virtualnim prostorom škole smatra se školsko mrežno mjesto na adresi [www.ss-medicinska-du.skole.hr](http://www.ss-medicinska-du.skole.hr), sva službena školska mjesta na društvenim mrežama te svako mrežno mjesto na kojem se učenici i radnici Škole javljaju kao njeni službeni predstavnici.

Ova odluka odnosi se na sve osobe za vrijeme njihova boravka u školskim prostorima.

Članak 4.

S odredbama ove odluke razrednici su dužni upoznati učenike i njihove roditelje odnosno skrbnike.

Ova odluka obvezno se ističe na vidljivom mjestu kod ulaza u Školu i na oglasnim pločama u učionicama i kabinetima Škole.

II. PONAŠANJA U ŠKOLI, UNUTARNJEM, VANJSKOM I VIRTUALNOM PROSTORU

Članak 5.

Učenici, radnici Škole te druge osobe mogu boraviti u prostoru Škole tijekom radnog vremena Škole.

Članak 6.

U prostoru Škole zabranjeno je:

* pušenje
* nošenje oružja
* pisanje po zidovima i inventaru Škole
* bacanje izvan koševa za otpatke papira, žvakaćih guma i sl.
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar ili eksploziju
* igranje igara na sreću i sve vrste kartanja
* unošenje tiskovina nepoćudnog sadržaja
* neovlašteno fotografiranje ili bilo kakvo snimanje života i rada u školi te objavljivanje takvih materijala na privatnim društvenim mrežama ili bilo kojem virtualnom obliku
* širenje lažnih vijesti i glasina te svi oblici verbalnog nasilja

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

Članak 7.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

Članak 8.

Učenici mogu boraviti u Školi u vrijeme određeno za nastavu i ostale oblike odgojno-obrazovnog rada.

Učenik je dužan doći u Školu najkasnije pet minuta prije početka nastave, a napustiti Školu najkasnije 15 minuta nakon završetka školskih obveza.

Članak 9.

Učenik je dužan:

* kulturno se ponašati za vrijeme boravka u Školi i izvan nje
* održavati čistima i urednima prostore Škole
* dolaziti u Školu uredan, čist i primjereno odjeven
* pod sintagmom ''primjereno odjeven'' podrazumijeva se da odjeća treba:
* prekrivati trbuh, ramena i leđa,
* biti neprozirna,
* dužine biti ispod koljena,
* tajice nositi isključivo sa gornjim dijelom koji prekriva bokove
* hlače ne smiju biti rasparane,
* nakon dolaska u Školu odjevne predmete i osobne stvari odložiti na mjesto određeno za tu namjenu
* mirno ući u učionicu prije početka nastave i pripremiti se za rad
* u slučaju kašnjenja javiti se dežurnom nastavniku ili učeniku.

Članak 10.

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika.

U kabinet učenici trebaju ući zajedno s nastavnikom.

Članak 11.

Učenici koji su zakasnili na nastavu, trebaju tiho ući u učionicu i ispričati se nastavniku.

Svako neopravdano kašnjenje učenika na nastavu nastavnik je dužan evidentirati.

Članak 12.

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je nastavnik prozvao, dužan je ustati.

Članak 13.

Na nastavi učenik ne smije koristiti laptop, mobitel, tablet i mobitel osim u slučaju kada to za potrebe nastave odredi predmetni nastavnik.

Članak 14.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolišu Škole.

Članak 15.

U razrednom odjelu tjedno se određuju dva redara.

Redari:

* dolaze 15 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnog nastavnika
* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog nastavnika o nenazočnosti predmetnog nastavnika na nastavi
* prijavljuju nastavnicima početkom svakoga nastavnog sata nenazočne učenike
* izvješćuju o nađenim predmetima nastavnika, a predmete (knjige, bilježnice, olovke, odjeću, nakit i si.) odnose u tajništvo
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog nastavnika ili tajnika.

Članak 16.

Za vrijeme odmora jedan od redara obvezno mora biti u učionici i održavati red. Svakog učenika koji se ne pridržava reda, redar je ovlašten prijaviti dežurnom

nastavniku.

Članak 17.

Redare iz članka 15. ovoga pravilnika određuje razrednik prema abecednom redu.

III. PRAVILA MEĐUSOBNIH ODNOSA UČENIKA

Članak 18.

U međusobnim odnosima učenici:

* trebaju pružati pomoć drugim učenicima Škole
* trebaju dati primjeren savjet drugim učenicima u skladu s njihovim interesima - dužni su omogućiti drugim učenicima da iznose svoje mišljenje
* trebaju informirati druge učenike o događajima u Školi
* ne smiju ometati druge učenike u učenju i praćenju nastave
* mogu predlagati osnivanje učeničkih udruga
* trebaju poštovati i njegovati spolnu ravnopravnost
* mogu ustrojavati razne oblike kulturno-umjetničkih, športskih i drugih sadržaja

Članak 19.

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i si.

U slučaju međusobnog spora učenici su dužni zatražiti pomoć razrednika ili dežurnog nastavnika.

IV. PRAVILA MEĐUSOBNIH ODNOSA UČENIKA I RADNIKA ŠKOLE

Članak 20.

Učenici su dužni uljudno se odnositi prema nastavnicima i drugim radnicima Škole.

Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnog sata.

Članak 21.

Kod ulaska u Školu ili izlaska iz Škole učenici trebaju dati prednost starijim osobama.

Članak 22.

Učenici smiju samo uz dopuštenje ulaziti u zbornicu, ured ravnatelja i tajnika.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti nastavniku razlog dolaska. Zadaću zbog koje je došao, može obaviti uz odobrenje nastavnika.

Članak 23.

Nastavnik ne smije za vrijeme nastave narediti učeniku da izađe iz učionice.

Zabranjeno je kažnjavanje učenika udaljavanjem s nastave.

V. RADNO VRIJEME

Članak 24. Radno vrijeme Škole je dvije smjene.

Članak 25.

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

Članak 26.

Roditelji mogu razgovarati s nastavnicima Škole u dane primanja roditelja ili u vrijeme koje odredi razrednik odnosno predmetni nastavnik.

Članak 27.

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

VI. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA

Članak 28.

Radnici Škole u suradnji s učenicima dužni su se skrbiti za siguran boravak i rad u Školi.

Članak 29.

U Školi za vrijeme rada dežuraju nastavnici i učenici, a prema potrebi i mogućnostima i zaštitar.

Raspored i obveze dežurnih nastavnika određuje ravnatelj, a raspored dežurstva učenika razrednik prema prethodnom zaključku nastavničkog vijeća.

Raspored dežurstava objavljuje se na oglasnoj ploči Škole.

Članak 30.

Mjesto i trajanje dežurstva određuje ravnatelj.

Članak 31.

Dežurni:

* odobrava ulazak u Školu roditeljima, skrbnicima i drugim osobama i o tome vodi evidenciju
* daje potrebite obavijesti građanima.

Članak 32.

Dežurni vodi knjigu dežurstva.

U knjigu dežurstva upisuju se podatci koje odredi ravnatelj.

Članak 33.

Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

Članak 34.

U Školi je svakome zabranjeno izražavanje diskriminacije na osnovi rasne ili etničke
pripadnosti ili boje kože, spola, jezika, vjere, političkog ili drugog uvjerenja, nacionalnog ili
socijalnog podrijetla, imovnog stanja, članstva u građanskim udrugama, obrazovanja,
društvenog položaja, bračnog ili obiteljskog statusa, dobi, zdravstvenog stanja, invaliditeta,
genetskog naslijeđa, rodnog identiteta, izražavanja ili spolne orijentacije.

Svatko tko kod drugih uoči postupanje suprotno stavku 1. ovoga članka, treba svoje mminnje priopćiti pučkom pravobranitelju.

Članak 35.

U Školi je zabranjen svaki oblik nasilja, izražavanja neprijateljstva, nesnošljivosti i drugogneprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka**.**

Od osobe koja i nakon upozorenja iz stavka 2. ovoga članka nastavi s kršenjem zabraneiz stavka 1. ovoga članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

VII. POSTUPANJE PREMA IMOVINI

Članak 36.

Radnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

Članak 37.

Radnici i učenici moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

Članak 38.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 39.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

Članak 40.

Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ovoga članica tijekomnjihova boravka u školskom prostoru.

Članak 41.

Radnici**,** učenici i druge osobe odgovorne su za štetu koju učine na imovini Škole prema Zukonu o obveznim odnosima.

Članak 42.

U zgradi škole nije dozvoljeno korištenje mobilnih telefona. Prije ulaska u zgradu treba ih isključiti. U slučaju potrebe, učenici se trebaju obratiti dežurnom nastavniku za poziv.

Članak 43.

Učeniciškole bit će testirani na opojna sredstva tijekom školske godine bez najave uz suglasnost roditelja.

VIII. PRIJELAZNE I ZAVRŠNE ODREDBE

Članak 44.

Stupanjem na snagu ove odluke prestaje važiti Odluka o kućnom redu od

 6. travnja 2009.

Članak 45.

Ova odluka stupa na snagu danom objavljivanja na oglasnoj ploči Škole.

PREDSJEDNIK ŠKOLSKOG ODBORA

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klasa: 602-03/17-01/137

Urbroj. 2117/1-46-10-17-1

U Dubrovniku, 24. travnja 2017.